
MILANIN MILANON 


Te scrivi rabbiòs, Carlin, dal mè 
stanzin depos al campanin de San Vit- 
t°r di legnamee. Chi de dree 1’ è trii 
mes che fami tonina di cà de Mila» 
vec c : e picchen, sbatten giò carnin, 
soree, finester, tórr e tècc, grondaj, 
fasend on catanaj in mèzz a on pol- 
vereri ch’el par propi sul seri la fin 
del mond. 

Dov’el va el inè Carlin, quel noster 
Mll anin di noster temp, insci bell e 
Ruiètt, coi contrad strett in bissoeura, 
bent e fceura, sul gust d’ona ragnera? 
Ma sta ragnera la ciappava denter el 

cceur, te la tegniva lì che pareva squas 
de morì, se, dininguarda, el destiti el 
te clamava fceura, on poo lontan, a 
Lesmo, a Peregall, o magari fina fina... 
a Barlassina o a Bagg. 

Dov’ el va sto car Milan di Milanes, 
minga quell di Viscont, disi el noster, 
Carlin, che dai Figin girand adree al 
Cappell el tornava bell bell dal Re- 
becchin, da Pescheria su in di Mer- 
cant d’ or, e poeu giò per i Oreves in 
Cordùs, de li per el Brovett, Sant Pro- 
sper, Sant Tomas, i duu Mur, el Niron 
e fina al Malcanton, con tanti bei stazion 
d’osteria de vin bon e bòna compa- 
gnia che faseva legria el penser de la 
braserà ? 

E on poo foeura de man, duu pass 
a bass di pont, pareva subet on alter 
paes, cont qui sces tiraa tra i tnur, 
cont dentei- qui campagn de ortaj cont 

qui giardin insci fresch, ombros, vestii 
fior, de fceuj, de maggiorana, cont 
qui sces de fambròs e qui toppìètt de 
f'bes e d’ uga moscadèlla. Se trovava 
la bella compagnia coi tosanti, cont 
la frotta di parent e se giugava ai bocc 
sott a la toppia — el pestonin a rnoeuj 
— infin che in mezz ai bocc se vede- 
va ballin. 

Là giò in Quadronn — te se regor- 
det? — sott on porteghètt se faseva 
vi teater. Mi seri Aristodèm e ti Go- 
n 'P; e se la stava ben la Carolina ! in 
quella soa vestina tajada giò alla grec- 
ca e alla romana che lassava vedè qui 
so brascitt pien de boceuc e boggitt. 
Ah, car Carlin, che temp ! 

E qui giornad del tredesin de Marz? 
Ch’era la fera, longa longhera, giò fina 
a * dazi, coi banchitt de vioeur, de gi- 

rani, coi primtn roeus, e tra el guardà, 

T usmà, el toccà, se vegneva via col 
cceur come on giardin, pensand al bell 
faccin de Carolina che sott al cappel- 
li a la Pamela e col rosin sul sen la 
pareva anca lee la primavera. 

Adèss, longa longhera, el mè Car- 
li ! El temp el ne trà a tocch qui 
quatter dent, el ne rovina el tècc e la 
cantina, el porta via i amis, el desfa 
el nost Milan, che meneman se troeu- 
va pu la strada de andà a ca ; el cam- 
bia el nomm di strad e, quell ch’è 
brutt, el cambia el visual de sti to- 
sann che a desdott ann ghe veden pù 
per ti. 

Sto Milan Milanon el sarà bell, no 
disi. Gh’è di piazz, di teater, di cà, 
di contrad, di palazz, di bottegh, di 
istituzion che el noster temp non gh’e- 

ren che a Paris ; gh’è gent che va, 
che cor, che tas, che boffa, su e gió 
per i tranwaj, su e giò per i vapor, 
de dì, de nott, che no se troeuva on 
can che faga el quart. Tutt se dfs, 
tutt se stampa, tutt se cred e se bev 
all’ ingross, ma quell vinett salaa, no- 
stran, che se beveva alla Nòs, alla 
Pattonna, in del tazzin, cont qui duu 
amarett, tra ona carezza al can e on’og- 
giada alla padrona, Carlin, el gh’è pu, 
Carlin. 

Sto Milan Milanon l’è on cittadon, 
no disi. De nott ghe se ved come del 
di (te piàs a ti?), se va in carrozza 
cont duu sold, e fina mort te porten 
in carrozza ; ma qui bei contradei in 
drizz, in sbièss, cald d’inverno e frècc 
el mes d’ Agost, qui streccioeur cont 
in aria el Iampadin che fava ombria, 
qui presèpi de cà, de spazzaca, coi 
ringheritt, tutt a fior, qui scalett, qui 

cortitt, qui loggett, miss su come 1 
niàd fina al terz pian, qui tècc vece 
véce che sponta erbos coi grond pen- 
sos, veduu sul scur, col ciar de luna 
che giuga in mezz ai mur, gh’aveven 
el so bell, vera Carlin ? 

Per mi sont véce e tnoriroo in del 
mè streccineu. Ma di’, Carlin, qui ca- 
sonn insci bianch, tutt drizz, tutt mur, 
che paren caponer coi bavirceu, qui 
strad tutt polver e só, cont quell su 
e giò de brùm, de tram, de carr, de 
gent, de sabet grass, hin nanca bei de 
vede e de andà a spass. 

E poeu, te par Carlin — sia ditt sott 
V 5 s _ che sto noster Milan el sia tutt 
noster? Sèmm italian, 1’ è vera ; el me 
l’è to, el to 1’ è minga mè ; ma s’ciao, 
quel Milanin de Carlambrceus, grand 
piscinin, el stava intorna al Domni, 

come ona famiglia che se scalda 
al camin... E se parlava milanes, 
quel car linguagg sincer e de bon pes, 
che adess el se vergogna de parlà, el 
tas, el se scruscia in on canton come 
se Milan el fuss Turchia. El Porta, 
pover omm, T è là, lu de per lu, su 
la sciattèra, e sul cors no se sent che 
gniff e gnaff... che noi par vera nanca 
el quarantott. 

S’ciao destin ! Ma a nun del taccuin 
véce, che gh’emm i noster véce a San 
Gregori, sto progress che boffa e sgon- 
fia, che sconquassa i noster cà, e che 
no lassa requijà, a nùn mett el ma- 
gon. E se torna volentera al Milanin 
faa sul gust d’ona ragnera, al Trede- 
sin, longa longhera, ai ringher, a Ca- 
rolina che la dorma, poverina, al Gen- 
tilin, a qui ciaccerfaa dintornaal fogo- 
r aa, colgottin indeltazzin, col cceur che 
sentiva on profuinin squàs de vioeur. 


L’INVERNO. 


Milan e poeu pu, se dis. Nùn gh’èmm 
^ Scala, el Sempion, el Domm, la 
Galleria. Gh’ èmm i tram, la lùs elèt- 
trica, p ospedaa... I forestee che vè- 
gnen de lordati, veduu Milan, conten 
cent meravili di noster micchett, del 
n °ster paneton e della confusion che 
se moeuv per i strad e della gent ro- 
tonda e lustra che va attorna. 

Milan e poeu pu ! ma quanti strasc, 
S'gnor, quanti dolor de dree de la ve- 
rrina 1 quanti cruzi, Signor, in sto Mi- 
'an per on crostin de pan 1 E per on 
bd paltò, per ona pelliscia bella, ri- 

camada, oh quanto biott, oh quanta 
péli strasciada e desquatada ! 

No, no, ficeu, lassèmm de part la 
bàgola de credes nùn la capitai del 
ghell. Quardèmm in fond al coeur, in 
fond dove ne doeur. L’ è chi l’ inver- 
no, l’è chi el grison col so fa de po- 
verett raccatton, col so tabàr d’acqua 
sporca, 1’ è chi el brutt vece tutt frecc, 
regnaccaa, dannaa, coi scarp strasciaa; 
1’ è chi el fradell de la fèver, el pà di 
miseri, el cugnaa de la mort. 

L’è vegnuu dent in Milan 1’ altra 
sira. A Monuè, alla Senavra, a Cal- 
vajraa, press al Foppon, l’ha desfaa 
foeura i sacch de nébbia e boffa boffa 
avvìi vist che nebbion spess, folt, de 
mangià colla forcellina? Sta scighera, 
color ragnera, la ven su da la risera, 
la imbottiss Milan, la se cascia in di 

strad, in bocca, in di ceucc, in del nas, 
in di saccocc, la scond i ciar, la smor- 
za i òr, la tacca el fèr, la smangia el 
sass, la ferma come on rnur i carr, i 
bèsti, la gent e i lader so parent. 

E tutt i ann l’ è pesg. Quand mi 
seri on bagaj me regordi che passaa 
iceura l’estaa de San Martin, se spet- 
tava on cossin de nev per Sant’Am- 
brceus. L’ inverno, già se sa, fa el so 
niestee. Aprii fa i roeus, desember fa 
el mornee. E che legrìa l’era vedè sta 
nev a vegnì giò. De chi, de lì, de là, 
bianca, larga, sfioccada e citto citto 
senza fass sentì la te sbiancava i tècc, 
'a cort, la strada, i scoss — tutt coss 
el deventava lise e moresin, propri 
come on cossin... e giò, bagaj, per 
strada a fa la tòmma, a battajà, a fab- 
bricò, a rotolass, a scaldass in quell 
bel materass de bombasina. Che legrìa. 

tosanti, avèch vint’ann in del canton 
del foeugh ! 

Adess, Signor, Pè on scùr che tene 
i mur, ona danna de ciel setnper rab- 
bios. I strad hinn foss de palta che 
te ingossa el coeur. El sò, sto bel lam- 
pion che dal loggion fa ciar a la pla- 
tea, vergognòs e scrusciaa semper in 
mezz ai nivol, el par anca lu on veg- 
gion che ha daa su i cart per el Lceugh 
Pij. Doeur chi, doeur là, tosànn, e sto 
brutt inverno frecc e regnaccaa el 
scorliss dal tabàr di grand regaj de 
toss, de raffredòr, de dèbit, de catàr. 

Mi pensi, i mè fioeu, (pensi e me 
ven de piang) a qui mila strascia de 
poveritt, che gh’han nane on bacchètt 
de pizza el foeugh, che dormen sott i 
tecc in abajitt dove l’ inverno el mé- 
na el sò boffètt. Stremii, strengiuu in 
del lett, se tiren la dobbia sora i spali 

e mai ghe n’han assee. Quel che cress 
sora i spali ghe cala ai pee. 

Pover gent, pover vece, pover ba- 
gaj che gh’ han el tort donià de vess 
nassuu, che piangen per la fam che 
gh’hann provaa e per quella che fors 
gh’ann de provà. Pover domi che no 
se scalden minga assee per vorè ben ! 
Pover dianzen, che non gh’hann la 
forza de lavora e nanca quella de roba. 

O Signor, o Madonna, se l’è vera 
che sii stuff de sentì a parla latin, ve 
preghi in meneghin de guarda sòtt i 
còpp a sti miseri. Dee a tra alla po- 
vera veggètta che dis rosari, che no la 
gh’ ha pu on can, che tutt el paradis 
la mett in d’on gottin de caffè negher 
e in dò brasch de bornìs. Dee a trà 
a ona povera mamma, mia vesina, che 
la torna dal foss fredda gelada colla 

fever addoss, e no la gli’ ha che la- 
grem de dà al so pover banibiti, al 
so confort, nassuu in del dì di mort. 

Dee a trà, Madonna, a ona povera 
tosa, che la se mangia i ceucc a ri- 
camà, cusì, menda, tutt el santo dì, 
per guadagnà doma l’oli de ricamà, 
mendà, cusì tutta la nott. E se ve par, 
Signor, che stii tradii maiedissen el di, 
l’ora, el moment che v’è saltaa in ment 
defabricà, Signor, degh minga a trà. 

O vialter, che stee de cà sul Cors, 
sul Borgh Neceuv, in di Bij, che g’avii 
tuft i comod in cà, stoeuri, tappee, 
caminett, veder doppi, acqua calda, 
pelisc, sacch di pee, scaldalètt, vizi e 
caprizi, el temp de fai, de cuntai, 
de scottai, guardee in su vers i tecc 
dove el frecc l’ è el gran padron 
de cà. 

Se fuss in confidenza con sti sdori, 
come eont col Signor di poveritt, vor- 
ria pregai in milanes, e magari anca 
in frances, de guardà se non gii’ han 
de la roba un poo strasciada, usada, 
ona coverta, on para de calzett minga 
tropp fin, on gipponin, on pedagn de- 
smiss, di scarp andaa, strasciaa, o in 
mancanza de quest se gh’ è in cusina 
on tocch de pan de quell che mangien 
lor con la pitanza. 

Al Laghett, in Verzee, alla Vettabbia, 
indi Fabbri, sui Terragg del Navili, in 
la stretta Calusca, in di Och, in di Ort, 
in di Borgh, dove gh’è di ringher, di sca- 
lètt, di cà rott, di tann, di bus, di trap- 
pol, di tanabùs e calcatrappol, ghe sta 
°na gent strasciada che ciappa tutt, che 
spetta tutt, gelada, sperlusciada, che 
mangia meneman i scarp strasciaa col 
Pan, e mangia el pan cont on’oggiada. 

Milan e poeu pu ! ma pussee bell 
de la Scala e del Sempion, pussee ciàr 
de la lus in di botteh, pussee dolz, 
pussee bon del paneton, pussee grand, 
pussee in alt anca del Domm che tocca 
el ciel, disa chi voeur, 1’ è el coeur 
che tocca el coeur. 


OHEE SPAZZACAMIN ! 


Pel pranzo Natalizio offerto dal Patronato 
“gli Spazzacamini il Natale 1889 . 


La mattina d’inverno, tra el ciar el 
quand ven giò qui nevad o botta 
qui scighèr insci ner, insci frecc, se 
se nt di volt su per i tecc ona vòs d’on 
iòs, ona vòs che scappa dalla cappa 
d’on camin... ohee spazzacamin ! 

De fceura tira el vent, che sbatt la 
nev in sbièss e gótta giò dai grond di 
ca 'idiròtt longh longh, che fan scacc a 
guardaj : e sti pover bagaj su per i tecc, 
su per I’ abbajn.. ohee spazzacamin I 

E nùn, gent che sta ben, a sto pen- 
ser vemm sott a la coverta; sott al 
tra Pontin a bev a gott a gott quell te- 

ved insci dolz e moresin, on teved 
che per la carna e per i oss el ve 
scalda i radìs del cceur. E sto pover 
pisci ni n . . . ohee spazzacaniin ! 

Cont indoss quatter strasc de paga, 

1’ hann tiraa giò da quij so car mon- 
tagli col cceur che magonava. E in- 
tant che lu 1’ andava giò per el sen- 
tee, tre volt el se voltaa indree a 
cercò in su I’ uss de la soa cà, el pan- 
nètt ross de la soa mamma... E cont 
sto goss, allòn, giò per el Tesin... 
ohee spazzacamin ! 

L’ è chi a Milan sto pover patauèll 
a patuscià, a spregà in la palta i so 
sciavatt, negher come on scorbatt, col 
muson bordegaa, i pee gelaa, i man 
gelaa, che squàs se stenta in mèzz a 
la carisna a vedè 1’ innocenza. 

El piceuv, el gela, el fiocca, e lu 

ghe tocca gira per i contrae!, col sco- 
vinctt sott sèlla e in man on tocch de 
pan sen^a luganeghin .. ohee spazza- 
camin I 

L’è chi Natal. La ven, la ven la 
gran giornada, che la par fada per 
voress ben. Se derva el coeur, se tor- 
na piscinin, se strengiem tucc intorno 
ai vece, e pioeuva, fiocca, faga frecc, 
se taja el panatoli, settaa, content, in 
d’on canton del noster car carnin... 
Citto, ficea, sentii... ohee spazzacamin I 

Signor ! sti pover ratt hinn restaa 
chi lontan dal fogoraa de la soa mam- 
ma, col gran magon, senza on Bam- 
bin che ghe regala on sold o ona car- 
ta de toron. 

Signor ! e intrattant che sul foeugh 
spara el sciocchètt in mèzz al son di 
forcellinn, di tond, ficeu, dee a trà. 

scoltee sta vòs che ven giò dal camiti... 
ohee spazzacamin ! 

La dis : - Benedétta la gent che 
in sto moment ascolterà sta vòs : e 
benedètt qui tòs che darann on quaj 
sold del so borsiti per el disnà del 
pover spazzacamin. Benedetti qui sio- 
ri che cont dès lina all’ a»» vestitami 
sti gambètt, sti stomech biott, scrivend 
el credit in del coeur di pover mamm, 
librètt d’ or e d’argent, che rcnd el 
cent per cent. 


RINGRAZIAMENE 

DEL 

POER SPAZZACAMIN P1NIN PIN1N. 

Pel pranzo Natalìzio offerto dal Patronato 
agli Spazzacamini il Natale 1890. 


Mi sont ol spazzacamin pinin pi- 
llili... e innanz a lor insci bei, insci 
grand, insci sciòr, me batt ol cceur 
come on uselin che sent la s’ciop- 
pettada... 

Ma pur sto coeur al batt, al dis : 
parla, piscinin, cunta su chi te set, 
dov te vet, dov te doeur — al dis ol 
eceur. 

Mi sont ol piscinin che va per stràa 
a vosà : « spazzacamin ». Ghoo i scarp 


- 34 - 


rott, i gamb biott e adoss on strasc 
d’on gipponin che, Gesù bambin ! al 
manda fceu di boeucc ca paren oeucc. 

Sont nassuu lontan lontan cent mia 
de Milan, e in sto di de Natal sont co- 
me on can, senza la marnili e senza 
ol pà, sont chi sol a guardà i olter 
che gh’han la mamm, ol pà, la cà ; e 
pensi al mè campanin, mi poer spaz- 
zaccamin, pinin pinin. 

Lor sdori hinn staa tant bon de 
dimm : — Ven chi, scoldet, piscinin ; 
mangia on tondin de risott ; tceu on 
tocc de manz, de pan, de panatton. 
Scoldet, quàttet, bev on gottin de vin 
a cunt de quell Bambin, che l’è nas- 
suu anca lù pinin pinin. 

Grazia a lor sdori, grazia ! — Gh’al 
disi col magon che sa de panaton. 

Grazia a sti bei sciorinn, che me 
pareri angioritt, che gh’han portaa re- 
gai e regalitt. 


Grazia a sti car bagai, che gh’han 
portaa danee, palpee, regai. 


Grazia a sti benefattor e grazia anca 
al Signor, che gh’ha miss in dol cteur 
on penserin pel poer spazzacamin, pi- 
nin plnin. 



I POVFR MORT. 
ROSARI 


— Requiem eternam dona eis, Do- 
mine. 

— Et lux perpetua tuceat eis. 

— Hinn chi sti pover mort sott a 
la terra, frècc, gelaa, senza fiaa, sen- 
za cceur, senza paroll, veden pu, sen- 
ten pu, se mceuven pu, sti pover 
mort.... 

La mattina l’è bella, allegra, pièna 
de sò, de lùs e lor senten nanca el 
cipp cipp di passarit che balla sui eros, 
sti pover mort..., 

Morti 

L’è ona parola che quatta el cceur. 

L’è una parola scura, che fa paura, 

che fa cor i sgrisor, fa. {Irizzà i cavej, 
tceu la famm, tceu el sogn. Se se co- 
menccia a pensà a qui oss, a qui 
oeucc, a qui dent e se pensa che sti 
oss, sti crani, sti dent cren anca lor 
gent bella, allegra, ambiziosa, pièna 
de vita, de sangu, de passion, de bel- 
lezza, de amor... se se comencia a 
pensà a sti pover mort... 

— Requien eternarli dona els, Do- 
mine. 

— Et lux perpetua luceat eis. 

— E tucc moriremm. 

X"’ Re, princip, imperator, papa, sol- 
daa, strascee, cavalier, commendator, 
poèta, cont e marchès e pitocoh ; mi, 
el mè padron de cà ; lu, el so servi- 
tor ; lee e la soa vesina ; ti, to pader, 
to nonno, i to bagaj, i bagaj di bagaj, 
tucc, bei e brutt, a vun a vun, come 
i foeuj che eroda, vèmm giò al scùr, 

al frecc, in ona cassa bagnada, in on 
lenzceu strasciaa, sott a la terra, sott 
a la nev... 

— Requiem eternam dona nobis, Do- 
mine. 

— Et lux perpetua luceat nobis. 

— L’è inutil attaccass a la vita coi 
ong, coi rampin, coi cadènti. Tegnév 
de cunt, guardèv dai art, dall’umid, 
dal gel, dal só ; attacchèv a la roba, 
ai danee, al vin bon, ai dottor, al 
speziee ; andee pur in l’aria bona, sul 
mar, sui raont. La mort la veti, la ven, 
la cor, la cor, la salta i mùr, 1 mar, 
i mont, la compre i dottor, i speziee, 
i danee ; la cor, la ven, l’è chi. No 
la guarda in faccia a nissun, la taja 
in drizz, in sbièss, erb, fior, gabb e 
vidór, stóbbia e forment, la cor, la 
ven colla ranza e la fa feti. 

— Requien eternam... 

E nùn, stóbbia o gambùs, stemm 
chi a cruziass, a odiass, a scarpass la 
faccia, a robass el quattrin, el boccon, 
a toeuss la vita, la pàs, l’onor, l’amor, 
a tossegass el cceur, el disnà, per 1 am- 
bizion d’ on ghèll, d’ on post, d on 
oss, d’un titol e no séntem la vèggia 
che picca che picca, che s’ cioda la 
vita. 

— Et lux perpetua.... 


— Amen. Pazienza là sott almen se 
voeurem ben ! Dormem tucc nell istess 
lece, sott a la stessa coverta, bianca 
d’inverno, a fioritt in primavera. El 
só el fa de candela a tucc e l’è ona 
pàs, on silenzi, on riposà ! 

Noi riposa fors sto pover angiol chi 
sott, nassuu malaa, stremii, pien de 
crost? l’è staa chi trii ann, mastransc, 
tisigceu,, a tossì, a piang, a fa stremi 
la soa mamma, senza mai podè dormì 

nè dì, nè noce. Noi riposa adèss sto 
pover ratt? 

— Requiem eternam dona eis, Do- 
mine. 


— E sta povera tósa ? l’era bella, 
bona, savia, pièna de voeuja de lavo- 
ra e gh’è staa on assassin che g’ha 
rott el coeur, l’ha tradida, e sola, stra- 
sciada, su ona strada, senza pan, 
senz’ajutt, senz’onor, l’ha sentii ona 
vós de denter, la s’é miss’a sgarì, a 
scappà, a cor vers un foss, a ciamà 
la Mort ! 

= Et lux perpetua luceat eis. 


E sta povera donna che l’ha vist a 
mori el so Emili ? l’ha pregaa, sup- 
plicaa in genoeucc el Signor, la Ma- 
donna, i Angiol. Trii di l’ha pregaa 
la eros, col coeur strasciaa ; ma quand 

l’ha vist a morì el so Emili a sèdes 
ann, quand l’ha vist mort, smort co- 
me el lin, sul so lett, coi laver avert, 
e ch’el sentiva pu, pu nient, nanch la 
soa mamma a piang, sta povera don- 
na l’ha pregaa la Mort che la por- 
tass via. 

La Mort l’è bona... 

La Mort la g’ha coeur... 

— Requiem eternam.... 

— E sto pover omrn chi in fond in 
d’on canton pien d’ortigh ? l’ha la- 
voraa sessant’ann a piccà prej, per 
on boccon de pan pussee dur di prej, 
e quand véce, stracch, malaa, n ha 
poduu pu, on di de gennar el se but- 
taa press a on mùr... Fioccava! 

La Mort l’è bona... 

La mort la quatta... 


La quatta i avarìzi, i piagli, i ver- 

gogn, i tradiment, i tirannii, i peccaa 
di sciori e di poveritt... 

Grand e piscinitt dormen in scoss 
alla mamma granda... 

La Mort l’è bona. 

La Mort la perdona. 

— Requiem eternam dona eis, Do- 
mine. 

— Et lux perpetua luceat eis. 













ME REG0RD1... 


FANTASIA DI NATALE. 








Te regordet, Luis, quarant’ann 

fa come incoeu ? in cà della nonna, in 
Quadroni!, se faseva el presèpi e l’era 
ona festa de bomboli, de luinitt, de 
bagaj, on bèsbili, on profum de na- 
ranz, de torron, de lergna, teppa e 
làur. L’è stada la volta che semm 
cognussuu, el mè gris, te regordet, 
Luis ? 

— Me regordi. 

— Ti te seret allora on bel giovin, 
fogos, ainoros, el mè gris, e mi... m 
gh’ aveva vint’ ann. Semm miss in 

ginceucc coi bagaj, in d’on canton, 
de dree de la nonna, che con tanto 
de scuffia e d’ogiaa la diseva la no- 
vena ; _ o caro bambino Gesù, che 
voleste nascere fra l’asino e ii bove... 
— e ti, balosson, intrattant te fasevet 
l’asen a mi e te disevet : — Che ben 
che te voeuri, bambin ! — 0 che nott 
de Natal, e! mè gris ! gh’avevi vint’ann 
e quel basin che te me daa su la man 
sul repian el m’è restaa chi pontaa, 
chi piantaa in del coeur come on gug- 
gin, che mel senti ancamò. Te regor- 
det, Luis? 

— Me regordi. 

— E pceu dopo on ann a la nott 
de Natal num duu de per nùn in tre 
o quatter stanzett in Ciossett, duu 
spòs, duu moròs, denanz al camin... 
Fioccava. Defoeura passava la gent che 
cantava e sonava la piva, e fioccava 
fioccava. Mi seri malada e sentiva ona 

roba de denter, 011 gran stracch, on 
fastidi e diseva : — Luis, gh’hoo pau- 
ra, Luis vceurem ben. — E ti pover 
omm te disevet : — Coragg, l’è la 
nott de Natal. - Te regordet ? 

— Me regordi. 

— Oh che nott de Natal, el mè 
vece ! che dolor e che amor quand 
sul fa dell’aurora Tè nassuu quell 
bambin, te regordet, Luis? Ti in ge- 
nceucc nella stretta del lett te pian- 
gevet, pregavet de bon, te basavet 
quel to Natalin, e la nonna la pizza- 
va ciaritt e lumitt sul cumo, eh el pa- 
reva on presèpi. Te regordet, Luis? 

— Me regordi. 

— E pceu dopo on ann, dopo duu, 
dopo trii, dopo des, che presepi, el 
mè vece ! Che devozion te gh’avevet, 
Luis, a sto santo Bambin ! ma s’ciavo, 
sereni giovin tutt duu e ti galantomm, 
pien de cceur, pien d’amor per la cà. 

per la donna e i ficeu te correvet tutt’ei 
dì colla sacca di letter al coll, te te- 
gnevet de cur.t el quattrin, te giusta- 
vet i scarp di popò, e su e giò per i 
scal tutt el dì, te spettavet i mane’ de 
Natal per fa on regali a la veggia, 
per fa el bambin ai popò. Quand pceu 
la mattina derviven i ceucc, saltaven 
dal lett in camisa, a pè biott e cor- 
reven a cercò sul poggioeu se gh’era 
el scarpin del Bambin. Che festa, 
Luis ! saltaven sul lett de la mamma 
e in mezz al fracass di tambor, di 
trombett, in mezz ai frastai di bom- 
bon, al barlùs di cart d’or e d’argent, 
all’odor de la menta e de qui eoo de 
passeritt, spuntava el Natal sulla nia- 
da. Te regordet, Luis? 

— Me regordi. 

— E poeu gh’è staa quell’ann, Luis, 
che l’è morta la povera Clelia. L’era 
nassuda malada per i spavent del qua- 

rantott, e la s’è tirada là on gran 
pezz che la pareva ona candela. La 
voreva no morì, quella povera tósa ! 
la voreva scampa fina a Natal, e quell 
brutt Natal 1’ è vegnuu colla cassa 
de mort... 

— Me regordi. 

— E pceu gh’è staa quell’ ann che 
t’è perduti qui danee e che t’è voruu 
pagaj col tò pan, col pan di tò ficeu. 
O che ann maledett ! che Natal dispe- 
raa ! Smort, malaa, rabbiaa, mezz matt 
dal dolor, coi ficeu malcontent, pia- 
gnolent, semiti andaa in lett al scùr, 
a sett’òr, col coeur pien de lagrem, dopo 
un Natal senza alegrìa, senza orazion 
e senza paneton. 

— Me regordi. 

— E pceu l’è vegnuu el cinquanta- 
noeuv, i frances, i noster, la bandera 
tri! color. El nost Natalin l’è scappaa 
anca lu de nascondon e ti, balosson, 

t’è jutaa a tradì la soa mamma. Che 
struzi, Luis, che paneton de Natal ! a 
savè che ona balla in del cceur le po- 
deva mazza, ch’el podeva morì su ona 
strada, morì de famm, de sèt, de do- 
lor e che la soa mamma... o Signor ! 
L’è tornaa. Me regordi ancamò. Mi 
s’era setada a fa giò on’ascia de fil 
quand senti on toc toc, è... « se pò?... » 
O Signor, o Madonna ! conossi la vòs, 
voeuj parlà, podi nò, 1’ uss se derva, 
vedi un ross, on gran ross, l’era lu, 
Natalin, el me garibaldin, bell, pussee 
bell de quand l’è nassuu, ghe vo in- 
contra, el me brascia, cont on brasc... 
L’alter brasc? Ah Luis, che dolor el 
Signor el prepara per nùn pover mamm! 
Per vialter gh’è la gloria, l’onor, la 
medaja, ma per nùn, pover donn, no 
gh’è che l’ambizion di ficeu. Pover el 
mè Natalin, insci bell, insci ben faa, 
pover el mè prim ! Quanto piang, el 

mè Luis, quanto prega che hoo faa in 
quell’ann ! e man man che vegneva 
Natal, me sentiva ona man che me 
quatava el cceur... ona man sotterrada, 
la man del mè ficeu... Te regoidet, 
Luis ? 

— Me regordi. 

E poeu on bel dì la Rosina 1 è 

andada anca lee. L’ha miss el so ve- 
stii de sposa, l’ha faa su ona valiset- 
ta, l’è vegnuda denter e : « Ciao, mam- 
ma -- l’ha ditt - mi voo ». E l’è 
andada che la pareva on usellin che 
scappava de gabbia. L’è andada col 
sò prestinee e... «ciao mamma! » 

E ìnsci vun per volta, chi de chi chi 
de là, se svceuja la cà. I véce hinn 
mort e nùn, pover gent, semm chi de- 
nanz, a sto foeugh a drizzà di castej 
coi bacchitt, a ruga nella zèner del 
temp passaa. S’ciavo, pazienza, el mè 
gris ! l’è almen ona zèner calda, l’è 

pièna de brasca e d’amor. A sta bra- 
sca se scaldem el cceur e, bóffand su 
sto fceugh, pizzaremm la fiammada, 
pizzaremm i lumitt del presèpi ai 
bambitt di ficeu ch’el Natal el porta 
in del cavagnoeu. 


EL NOSTER DOMM. 



In nomine patris, fili et spiritus 
sondi ; P è el noster Domm, l’è la 
gesa dì véce, l’è la cà da Milan, l’è 
tutt de rnàrmor, 1’ è grand, l’è bell, 
1’ è lù, doma lù in tutt el mond, insci 
bell, insci grand. 

Per capili bisogna vèss nassuu sott 
a Santa Tecola, bisogna coniincià de 
piscinin a guardà su a qui statov, a 
qui gulli, a qui finestroni antigh, ne- 

gher, maestos, dove el só el giuga a 
scòndes. 

Per lodali bisogna parlà meneghin, 
come quand se parla col papà, o mej, 
colla mamma, e allora lù el respond, 
el cunta su, el rld, el fa l’amorog, el 
fa pensà al Signor, alla Madonna, ai 
pover mort, ai Todisch, ai duca vice. 
Quand el piceuv e che la gent la gh’ha 
la motria, o d’inverno, quand el fa 
qui giornad scùr, frecc e nebbios, an- 
ca lù, el noster Domm, el diventa 
gris, frecc, sporch, el se streng in di 
nivol, el par ch’el piangia de tutt i 
part. De denter l’è fosch, sconduu ; i 
sant de sass paren stuff de sta in pee; 
i monscior canten longh longh el mi- 
serere, e i pover vegitt che scolta la 
messa in di banch, senten in ogni 
colp de toss una vos che rispond de lon- 
tan : « tos tos » che par la mort che 
ciama. 

Ma se torna el seren, se come dis 
el poèta 

L’aria l’e lustra che la par de ras... 

come se veddivoeult in di matinn d’a- 
pril e de magg, Jesus, che legna per 
qui cent gugliètt de zuccher che spon- 
gen l’ aria, pizz in punta del prìmm 
só ch’el ghè fa i galitt I La legrìa de 
pizz, de frastaj, de scalett, de luma- 
gliitt, de ghirigori, de pivión che fann 
l’amor in man delle sante vergini de 
sass, o in spalla ai patriarca che da 
trii secol guarden giò, elee se parlas- 
sen !... El só el pizza i foglietti anca 
in di veder coloraa ; el fa nass di fior 
ross, giald, verd, violett sui pilaster, 
per terra, su i aitar ; sona l’orghen, e 
cinquanta fioeu, pover rattitt senza pà, 
canten gloria in excelsis, con certi 
vós bianc, che vann in alt fina a fa 
on boeucc in del paradis. 


prefazione. 


Queste prose cadenzate di Emilio De 
Marchi che, lui vivente, erano conosciu- 
te nella ristretta cerchia di pochi amici, 
vengono ora per loro desiderio raccolte 
in queste pagine come un richiamo 
alla cara memoria del geniale roman- 
ziere, del gentile poeta ed educatore 
valente che per spontaneo concorso di 
concittadini ed ammiratori vedremo 
quanto prima onorato nella sua Milano 
con un ricordo perenne. 

A spiegare come a questa forma di 
componimento dialettale, abbia il no- 
stro autore ricorso per esprimere con 
efficacia di verità i sentimenti del po- 
polo d’innanzi alle grandi manifesta- 

Nùn se càmbiem, vegnem e vèmm, 
jer vestii alla spagnceula, incceu col 
cilinder, domati fors coi gamb in su; 
nùn passern a cavali, a pè, in carroz- 
za, sul tram, sul carr di mort, bej, 
brutt, vestii polid e strascina, bon, 
onest, o carogn, a seconda dell’aria 
che tira ; ma ti, Domm, ti te set sem- 
per dell’iste^s marmor, o santo Domm, 
o Domm de caratter. Nùm bestem- 
miem el Pà, el cascem via del noster 
cooeur, el niettem in bosinada, e ti 
tei scondet sott i arcàd e nè par de 
sentili quand, col coeur pien de ma- 
gon, vegnem sul fa della sira a pas- 
seggià dedree del còr, odiòs, sacc de 
tutt coss fina de viv. 

1 noster che gh’è lontan, in Francia, 
in America, in di desert dell’Africa, 
se fann on sogn de nott, ghe par de 
vedè ona roba bianca che se mceuv, 
che trema in aria, e te set ti, o Domm, 

che hann portaa via nel coeur, e con 
ti ghè tutta la storia di vece, di pa- 
rent, della cà,|^del Campari, del Biffi, 
della Scala, della sartina... de tutt. 
Te set come on liber stampaa coi vi- 
gnett, e quel dì che poden tornà, a 
quaranta mia de Milan, comencien a 
sbircià dai finestrin del vapor, e guar- 
den e cerchen fra i piant de rover, e 
guarden e cerchen in mezz alla neb- 
bia di riser, fin che veden... o ghe 
par... Vann innanz ancamò, el cceur 
el batt come on magnan, qnand ft a 
on tecc e una beola, sott on ragg de 
só te comparet ti, o Madonnina be- 
nedetta del noster Domm ! ! Ti che te 
set la mamma de tucc !... E, allora se 
piang, sangua de brio ! se piang come 
bagàj e ven in ment i vers del Vespa- 
sian Bignamm : 

O Madonna indorada del Domm, 
fina fant che te vedi a lusi, 
mi stoo ben, sont allegher, foo i tomm. 

Ma on moment che no t’abbia pu ti, 
sotto i aeucc — o Madonna del Domm _ 
senti on vaeuj, gh’hoo on magon de no di'. 

Sberlusis, o Madonna del Domm! 

Che te veda de nolt e de dìi... 

Senza ti, Meneghin l’è pu ornili. .. 
o Madonna indorada del Domm ! 

O Domm, chi t’ha faa? Quanti ann 
1’ ò che te contemplet le baggianate 
umane? Quanti sbìr, croatt, todesch, 
paracar, spagnoeu, frances, todesch, 
croatt, e pceu ancamò todesch, spa- 
gnoeu, frances t’è vist a passà via, o 
scappà o tornà indree? Te se ricordet 
de Napoleon, che t’ha rott i veder coi 
mortee ? E Ferdinando e Cecco Pep- 
po '/E Doro e Claudina che hinn vo- 
laa giò tegnendes per man ? Cunta, su 

o Domm, la storia di cinqu giornad : 
cunta de Vittori, poer omm... No, tas 
e s’ciao ! 

In nomine patris, fili et spiritus sancti, 
l’è el noster Domm, l’è la gesa di 
vece, l’è la cà de Milan, l’è tutt de 
marmor, l’è grand, l’è bell, l’è lù, 
domà lù, in del mond, insci bell, in- 
sci grand. 

zioni dell’ arte della nostra Cattedrale, 
e alle espressioni dell’ umano dolore e 
dei ricordi lieti e pietosi, gioverà notare 
come egli avesse da tempo iniziato 
studi sui migliori scrittori dialettali mi- 
lanesi. 

Sino dal 1885 aveva pubblicato un 
saggio critico su Carlo Maria Maggi 
tanto popolare a Milano due secoli or 
sono; lavoro molto apprezzato per l’ar- 
guzia delle osservazioni, per le note 
filologiche e la storia del nostro dialetto. 
Dal Maggi, come risulta da frammenti 
e note lasciate, sarebbe passato al Ba- 
lestrieri, al Porta che considerava come 
il Dante della letteratura dialettale mi- 
lanese, al Grossi e al Ventura, del quale 
possedeva la squisita delicatezza del 
sentimento. Ed è a dolersi ch’egli, os- 
servatore così fine e critico arguto, non 
ci abbia lasciato uno studio completo 
della letteratura milanese dialettale del- 

la quale intuiva non lontano il tra- 
monto, attribuendone le cause al cre- 
scere enorme di Milano divenuto centro 
industriale e forza potente di richiamo 
di varie favelle. 

Questo fatto lo vedeva esplicarsi con 
un certo senso di mestizia, rammari- 
candosi nel constatare la scomparsa di 
quei tipi caratteristici della Milano vec- 
chia di cui seppe ritrarre in modo quasi 
suggestivo l’ambiente nel Demetrio Pia- 
neta e nell’ Arabella, e dove forzando 
la nostra lingua ad adattarsi alla na- 
turalezza del linguaggio popolare senza 
stonature di espressioni e con corret- 
tezza di forma, seppe portarla ad un 
grado di verità raggiunto da pochi. 

La Milano dei nostri padri e dei no- 
stri nonni egli la sentiva nell’ animo 
e profondamente, quasi come una visio- 
ne viva. Quelle strade strett in bisceura, 
dent e f cerna sul gust d’ona ragnera ; 

quei quartieri ora sventrati e quelle lo- 
calità fuori di mano gli richiamavano, 
con un senso quasi di rimpianto, me- 
morie e tempi di abitudini patriarcali 
e di ideali semplici e tranquilli che 
pure avevano saputo ispirare il ’48 
e il ’59. 

A chi sembrasse intonata ad una 
tinta troppo triste qualcuna di queste 
prose, occorrerà appena avvertire come 
al nostro autore ricorressero non in- 
darno gli iniziatori di opere buone 
perchè colla sua musa gentile e colla 
efficacia della sua parola toccante aiu- 
tasse a raggiungere uno scopo bene- 
fico e scuotere il cuore a sensi di 
pietà. 

E cosi l’inverno del povero, il culto 
dei nostri morti, la protezione del 
piccolp spazzacamino accolto fra visi 
allegri e sorridenti al banchetto nata- 
lizio, trovarono nella prosa cadenzata 

dd De Marchi lo spirito animatore 
del bene. 

Agli amici ed ammiratori di lui of- 
friamo queste poche pagine in cui ci 
pare di sentire come un richiamo della 
sua parola, sempre buona, animata dalla 
ispirazione morale e da una rara se- 
renità di arte e di affetti. 

Enrico G. 


